MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit OM RÅDETS FÆLLES HOLDNING TIL FORSLAGET OM EUROPA-PARLAMENTETS OG RÅDETS AFGØRELSE OM FÆLLESSKABETS HANDLINGSPROGRAM (DAPHNE-PROGRAMMET) (2000-2003) OM FORANSTALTNINGER TIL FOREBYGGELSE OG BEKÆMPELSE AF VOLD MOD BØRN, UNGE OG KVINDER

1. BAGGRUNDEN

Den 20. maj 1998 vedtog Kommissionen et forslag til Rådets afgørelse om et EF-handlingsprogram på mellemlang sigt for foranstaltninger med henblik på støtte på EF-niveau til medlemsstaternes indsats over for vold mod børn, unge og kvinder (DAPHNE-programmet) (2000-2004) (KOM (1998) 335) [1]. Retsgrundlaget var arti kel 235 i traktaten om oprettelse af Det Europæiske Fællesskab, og der blev foreslået et budget for 25 mio. EUR for hele femårsperioden.

[1] EFT C 259 af 18.8.1998, s. 2.

Forslaget blev formelt oversendt til Europa-Parlamentet og Rådet den 9. juli 1998.

Den 17. februar 1999 ændrede Kommissionen forslaget til et forslag til Europa-Parlamentets og Rådets afgørelse om vedtagelse af Fællesskabets handlingsprogram (DAPHNE-programmet) (2000-2004) om foranstaltninger til forebyggelse af vold mod børn, unge og kvinder (KOM (1999) 82) [2]. Retsgrundlaget var traktatens artikel 129.

[2] EFT C 89 af 30.3.1999, s.42.

Dette forslag blev oversendt til Europa-Parlamentet og Rådet den 17. februar 1999.

Det Økonomiske og Sociale Udvalg afgav sin udtalelse den 28. april 1999 [3] og Regionsudvalget sin den 11. marts 1999 [4]. Europa-Parlamentet vedtog en positiv beslutning ved førstebehandlingen den 16. april 1999 og foreslog 36 ændringer til Kommissionens forslag [5].

[3] EFT (endnu ikke offentliggjort).

[4] EFT (endnu ikke offentliggjort).

[5] EFT (endnu ikke offentliggjort).

Den 11. maj 1999 vedtog Kommissionen et ændret forslag (KOM (1999) 244) [6] og accepterede 26 af ændringerne helt, delvis eller i princippet. Dette ændrede forslag blev oversendt til Rådet den 11. maj 1999.

[6] EFT (endnu ikke offentliggjort).

Rådet, der handlede i overensstemmelse med traktatens artikel 251, vedtog formelt en fælles holdning den 13. september 1999.

2. FORMÅLET MED KOMMISSIONENS OPRINDELIGE FORSLAG TIL AFGØRELSE

Formålet med afgørelsen er at etablere et flerårigt program til støtte for ikke-statslige organisationer (NGO'er), der søger at bekæmpe vold mod børn, unge og kvinder, og samtidig på fællesskabsplan at tilføre en merværdi til indsatsen i medlemsstaterne. Dette opnås gennem etablering af net, udveksling af informationer, bl.a. om god praksis, samt samarbejde og bevidstgørelseskampagner.

3. BEMÆRKNINGER TIL RÅDETS FÆLLES HOLDNING

3.1. Generelle bemærkninger til den fælles holdning

Rådet har taget positivt imod Kommissionens forslag og de af Europa-Parlamentets ændringer, som Kommissionen har accepteret.

Rådets fælles holdning blev vedtaget med enstemmighed, og Kommissionen betragter den fælles holdning som acceptabel.

3.2. Analyse af Rådets fælles holdning

3.2.1. Europa-Parlamentets ændringer ved førstebehandling

Ved førstebehandlingen foreslog Parlamentet 36 ændringer til Kommissionens forslag. Kommissionen accepterede 16 af disse ændringer fuldt ud (ændring 2, 3, 4, 5, 6, 8, 12, 14, 18, 19, 21, 26, 28, 31, 33 og 34), 5 delvis (ændring 9, 10, 29, 35 og 36) og 5 med mindre omformuleringer (1, 13, 16, 17 og 30), men forkastede 10 (ændring 7, 11, 15, 20, 22, 23, 24, 25, 27 og 32).

3.2.2. De af Parlamentets ændringer, der er accepteret af Kommissionen og inkorporeret i den fælles holdning

Af de 26 ændringer, der blev accepteret af Kommissionen, kan Rådet siges at have inkorporeret de 19, helt eller delvist, i hvert fald idémæssigt (ændring 1, 3, 4, 5, 8, 9, 10, 12, 13, 16, 17, 18, 19, 28, 29, 30, 31, 33 og 36).

Tabellen i bilaget viser, hvorledes disse EP-ændringer er blevet inkorporeret i Rådets fælles holdning.

3.2.3. De af Parlamentets ændringer, der blev accepteret af Kommissionen, men ikke inkorporeret i den fælles holdning

Rådet afviste 7 af de ændringer (2, 6, 14, 21, 26, 34 og 35), Europa-Parlamentet havde forslået og Kommissionen accepteret. Kommissionens holdning til disse er anført nedenfor.

(EP-ændring 2) Tilføjelse af ordene "en krænkelse af deres ret til liv, sikkerhed, frihed, værdighed og fysisk og psykisk integritet" (betragtning 1).

(EP-ændring 6) Denne nye betragtning henviser til WHO's definition af "sundhed" (betragtning 2a (ny)).

Rådet anførte, at ændring 2 var unødvendig, når der var tale om en afgørelse med hjemmel i artikel 152, og at afvisningen af ændring 6 gjorde det lettere at skabe enstemmighed om den fælles holdning i betragtning af, at én medlemsstat havde taget forbehold.

Kommissionen ville have foretrukket, at den fælles holdning havde indeholdt disse ændringer, men accepterede afvisningen af dem ud fra hensynet til en hurtig vedtagelse af den fælles holdning. Kommissionen noterer sig, at artikel 1, stk. 2, i den fælles holdning siger, at programmet skal bidrage til social velfærd.

(EP-ændring 14) Tilføjelse af ordene "uddannelse og udvikling" samt "og beskyttelsen mod" (betragtning 11).

(EP-ændring 26) Tilføjelse af ordene "uddannelse og udvikling" samt "og beskyttelsen mod" (artikel 7, stk. 1).

(EP-ændring 34) Tilføjelse af ordene "og beskyttelse mod" (bilag, afsnit II, punkt 5).

(a) med hensyn til "uddannelse og udvikling"

Rådet foretrak den generelle formulering "kompetente på områder, der er omfattet af programmet" frem for omtale af specifikke områder såsom uddannelse og udvikling.

Kommissionen accepterer dette, da rækken af internationale organisationer, der kan samarbejdes med, på ingen måde begrænses.

(b) med hensyn til "beskyttelse imod"

Rådet fandt, at begrebet "beskyttelse" var tilstrækkeligt dækket af begrebet "forebyggelse".

Kommissionen kan acceptere dette brede begreb.

(EP-ændring 21) Slettelse af ordene "særlig programmerne i forbindelse med folkesundhed, herunder forebyggelse af personskader" (artikel 4).

Rådet forkastede EP-ændringen, men tilføjede ordene "herunder den fremtidige udvikling på folkesundhedsområdet".

Da disse ord kun giver udtryk for en hensigt og ikke er begrænsende, kan Kommissionen acceptere dem.

(EP-ændring 35) tilføjelse af ordene:

- "forebyggelse (generelt eller med sigte på risikogrupperne)

- beskyttelse af og støtte til ofre (psykolog- og lægehjælp, uddannelse, genindslusning i samfundet og på arbejdsmarkedet)

- programmer til behandling og resocialisering af gerningsmændene

- praksis med henblik på at sikre voldsramte mindreåriges, unges eller kvinders interesser (bilag, afsnit II, punkt 6)".

Rådet accepterede ikke princippet om at fremhæve bestemte områder i forbindelse med stimulering og udveksling af god praksis på fællesskabsplan. Det foretrak en generel formulering.

Kommissionen kan tilslutte sig Rådets opfattelse, da formuleringen i den fælles holdning (nu indeholdt i bilag, afsnit I, punkt 2) tillader aktioner, der omfatter udveksling af god praksis på alle områder i forbindelse med forebyggelse af vold samt støtte til og beskyttelse af ofrene.

3.2.4. Nye bestemmelser og andre ændringer indført af Rådet i forhold til Kommissionens ændrede forslag

Rådet har foretaget ændringer i Kommissionens forslag, og disse ændringer har sammen med de ændringer, der blev foreslået af Europa-Parlamentet og accepteret af Kommissionen, gjort anvendelsen af visse artikler mere præcis. Endvidere indfører de klarifikationer, som Kommissionen er rede til at acceptere, fordi de ikke er til skade for det ændrede forslags grundlæggende sigte.

Rådet har imidlertid indført nogle væsentlige modifikationer i forhold til det ændrede forslag.

De vigtigste forskelle omfatter:

1. Den finansielle ramme i artikel 3 er blevet sat til 20 mio. EUR eller 5 mio. EUR om året i fire år.

Kommissionen lægger særdeles stor vægt på at fastholde det årlige beløb på 5 mio. EUR (hvilket er det beløb, der blev fastsat i 1999-budgettet for DAPHNE-initiativet), men accepterer, at perioden afkortes til fire år.

Under disse omstændigheder skal den evalueringsrapport, som Kommissionen skal forelægge Europa-Parlamentet og Rådet i henhold til artikel 8, stk. 2, forelægges i løbet af programmets andet år (og ikke det tredje).

2. Rädet fandt, at i visse medlemsstater spiller både offentlige organer og NGO'er en vigtig rolle i bekæmpelsen af vold, og at sådanne offentlige organer skal være berettiget til støtte under DAPHNE-programmet. Kommissionen accepterer denne situation.

I sit forslag (afsnit I i bilaget) skelnede Kommissionen mellem projekter, der indebærer samarbejde mellem NGO'er fra forskellige medlemsstater, og projekter, der indebærer samarbejder mellem NGO'er og offentlige organer på nationalt, regionalt og lokalt plan.

I den fælles holdning samles i afsnit I i bilaget alle projekter, der indebærer tværfagligt samarbejde mellem organisationer fra forskellige medlemsstater, uanset af hvilken art. Kommissionen accepterer denne formulering.

3. En ny betragtning (nr. 4) er blevet tilføjet og rummer omtale af EU's indsats om retlige og indre anliggender.

4. Et nyt stykke (artikel 2, stk. 4) bestemmer, at de iværksatte initiativer skal have medvirken fra et betydeligt antal medlemsstater.

5. Et nyt stykke (artikel 3, stk. 3) bestemmer, at Fællesskabets bidrag skal variere, alt efter foranstaltningens art, og ikke må være over 80% af de samlede udgifter til foranstaltningen.

6. Bestemmelserne i den oprindelige artikel 7 (internationalt samarbejde) er blevet fordelt på artikel 6 og 7 i den fælles holdning.

7. Formuleringen i bilagets afsnit III (supplerende foranstaltninger) er blevet erstattet af de relevante bestemmelser i LEONARDO-programmet.

Kommissionen accepterer ændringerne i punkt 3 til 7 ovenfor.

8. Vedrørende ordene i artikel 2, stk. 2, "efter konsultationer med medlemsstaterne", fik Kommissionen indføjet følgende udtalelser i Rådets referat: "Kommissionen finder, at konsultationerne med medlemsstaterne skal ske i det udvalg, der er omhandlet i afgørelsens artikel 5, stk. 3."

3.3. Udvalgsprocedurer

Rådet har indført en udvalgsprocedure af "blandet" art, der indebærer procedurerne IIb og I, der skal anvendes på de foranstaltninger, der er omtalt i artikel 5, stk. 2. Kommissionen erindrer om, at denne procedure anvendes i ungdomsprogrammet og i de fleste folkesundhedsprogrammer.

4. Konklusioner

Kommissionen accepterer Rådets fælles holdning til forslaget til Europa-Parlamentets og Rådets afgørelse om vedtagelse af et EF-handlingsprogram DAPHNE-programmet (2000-2003) om foranstaltninger til forebyggelse af vold mod børn, unge og kvinder.

Den finder, at Rådets fælles holdning indeholder alle de vigtige elementer i Kommissionens forslag og vil være et værdifuldt våben i bekæmpelsen af vold.

Resumé af analysen af den fælles holdning:

>TABELPOSITION>

BILAG

ANALYSE AF PARLAMENTETS ÆNDRINGER:

>TABELPOSITION>